Obsequiosam et benivolam in singulis beneplacitis voluntatem cum salute premissa. Heren und sunderkes vrunde. Wilt weten, us juwen bref, gi lest uns senden van Hans Sasse wegene, wol vorstan hebben. De is unse borger nicht, he is unses borgers knecht; den vorbodede wi vor uns na juwes breves utwisinge und leten juwen bref vor eme lesen. Do antworde he dar so to: wes he screven edder secht hedde, dat were schen na Hans Schyttenberges worden. Ok sede he, dat he nemende hinderen wolde edder jemendes gud to water edder to lande, dat van Revele were, denn mit rechte, und let ju sere vor uns bidden, oft he icht schreven edder secht hedde in siner unwetenheit, dat ju to unwillen were, dat gi eme dat to den besten kerden; he wolde sik des mer hoeden. Item berichtede uns Clawes Deken, de Abohus inne heft, ut unses gnedigen heren koning Erikes munde, dat he des nenen manne, he were we he were, steden wolde, dat men hir jemende nu meer wan (?) er to unrechte hinderen scholde ut juwer stad edder ut juwer jegent. Hir mede bedet to uns to allen tiden. Scriptum feria tertia post festum beati Bartolomæi, nostro sub sigillo. Proconsules et consules Aboenses, vestri humiles. Adress: Circumspectis viris et discretis dominis proconsulibus et consulibus civitatis Revaliensis, amicis nostris predilectis, hec littera detur.